Í tilefni áramóta langar mig að fara yfir árið og nefna nokkur af þeim verkefnum sem ég og ráðuneyti mitt unnum að á árinu 2019 . Verkin eru ólík og spanna vítt svið en eiga það sameiginlegt að stuðla öll að betra heilbrigðiskerfi fyrir fólkið í landinu . Sjúkrahótel við Hringbraut var afhent formlega með viðhöfn 31. janúar 2019 . Í febrúar var hjúkrunarheimilið Seltjörn á Seltjarnarnesi með 40 hjúkrunarrýmum afhent til rekstrar með pompi og prakt og 1. mars 2019 tóku gildi ný lög um rafrettur . Í apríl var tímamótasamstarf norrænna þjóða á sviði lyfjamála staðfest með undirritun samkomulags þess efnis í Ráðherrabústaðnum og í maí voru lög um þungunarrof samþykkt þykkt á Alþingi . Samþykkt laganna markar tímamót í sögu kvenréttinda hér á landi , en markmið þeirra er að tryggja að sjálfsforræði kvenna sem óska eftir þungunarrofi sé virt . Í maí voru einnig opnuð 30 ný dagdvalarrými á Hrafnistu fyrir fólk með heilabilun . Í júní var heilbrigðisstefna til ársins 2030 samþykkt á Alþingi og í kjölfarið voru haldnir kynningarfundir um stefnuna í öllum heilbrigðisumdæmum landsins . Áætlun heilbrigðisstefnu til fimm ára var einnig lögð fram á Alþingi í júní . Samkomulag var undirritað milli Sjúkratrygginga Íslands og Rauða kross Íslands um framlengingu á samningi um kaup og rekstur sjúkrabifreiða og staðfest af mér í júlí 2019 , en auk þess var opnað nýtt 60 rýma hjúkrunarheimili Sólvangs í Hafnarfirði . Þegar leið á haustið var þjónusta geðheilsuteyma efld með þátttöku borgarinnar , en samstarfsyfirlýsing þessa efnis var undirrituð milli Heilsugæslu höfuðborgarsvæðisins og Reykjavíkurborgar í október 2019 . Fjölmennur vinnufundur um siðferðileg gildi og forgangsröðun í heilbrigðisþjónustu var skipulagður af ráðuneyti mínu og haldinn á Nauthóli um miðjan október , en fundurinn var liður í undirbúningi Heilbrigðisþings sem var haldið 15. nóvember . Í nóvember var endurnýjun sjúkrabílaflotans hafin með kaupum á 25 nýjum bílum í kjölfar útboðs , auk þess sem fyrsta skóflustungan að 60 rýma hjúkrunarheimili í Árborg var tekin formlega . Í desember voru tvö mikilvæg skref stigin , annars vegar þegar Heilsugæslu höfuðborgarsvæðisins var falið að sinna geðheilbrigðisþjónustu við fanga í öllum fangelsum landsins og sérstakt geðheilsuteymi fanga sett á fót og hins vegar þegar ég kynnti áætlun um að verja 1,1 milljarði á næstu tveimur árum í að lækka greiðsluþátttöku sjúklinga , en sem dæmi má nefna að komugjöld í heilsugæslu verða felld niður , niðurgreiðslur fyrir tannlæknisþjónustu , lyf og tiltekin hjálpartæki auknar og reglur um ferðakostnað rýmkaðar . Grein heilbrigðisráðherra birtist í Morgunblaðinu 2. janúar 2020